Vier kinders sterf toe rukwind springkasteel skep | Maroela Media
Vier kinders sterf toe rukwind springkasteel skep
Vier kinders het in die fratsongeluk gesterf. (Foto: ABC News/Twitter)
Vier skoolkinders in Australië is dood en verskeie ander beseer in 'n fratsongeluk met 'n springkasteel.
Volgens die polisie in Tasmanië was leerders van 'n skool in Devonport, in die noorde van Tasmanië, besig om die laaste week van skool voor die Kersvakansie te vier toe hulle van 'n hoogte van nagenoeg 10 m geslinger is.
Die voorval het Woensdag kort ná 10:00 (Australiese tyd) gebeur.
"Ek kan bevestig dat vier kinders gesterf het. Vier ander is in 'n bedenklike toestand en nog 'n leerder in 'n ernstige toestand," het Darren Hine, polisiehoof van Tasmanië, gesê.
'n Rukwind het vermoedelik die springkasteel en reuseballe tot in die lug geskep.
Die slagoffers was twee seuns en twee meisies tussen gr. 4 en gr. 6 en almal is vermoedelik tussen 10 en 12 jaar oud.
Verskeie reddingshelikopters en ambulanse het na die toneel gejaag.
Foto's van die skool wys huilende polisiebeamptes en 'n menigte blou seile wat beamptes gebruik het om 'n "uiters ontstellende toneel" te verberg.
'n Polisieondersoek is reeds van stapel gestuur en berading aan ooggetuies, vriende, familielede, onderwysers en nooddienswerkers gebied.
Die Australiese eerste minister, Scott Morrison, het die voorval as "absoluut verpletterend" bestempel en gesê dit is "ondenkbaar hartverskeurend".
"Jong kinders op 'n pretdag saam met hulle familie en dit verander in so 'n verskriklike tragedie hierdie tyd van die jaar. Dit breek jou hart.
"Ek wil aan die ouers, familielede en vriende, almal wat daar was, die ander jong kinders wat die gebeure sien afspeel het, sê dat ek bid dat julle wonderlike familie en vriende om julle sal hê en deur hierdie aaklige tragedie sal kom."
Die skool het ouers vroeër genooi om as vrywilligers by die pretdag te werk. Daar was onder meer 'n waterspeelplek, 'n kunsafdeling, groot balle en 'n springkasteel.
Die skool het aanvanklik in 'n plasing op Facebook gesê die doel van die dag is om prettige aktiwiteite vir die leerders van Hillcrest Primary aan te bied.
Die plasing is kort daarna deur nog een gevolg: "Daar was 'n ongeluk op die perseel by ons skool. Ons sluit die skool vir die res van die dag."
Die skool met sy nagenoeg 200 leerders het ouers ook gevra om hulle kinders as 'n saak van dringendheid te kom oplaai.
Die plaaslike weerdiens het "ligte wind" voorspel vir die gebied wat aan Tasmanië se noordkus geleë is.
#BREAKING: Four students from Tasmania's Hillcrest Primary School have died after the jumping castle incident this morning. Four others are in a critical condition. No words @abcnews pic.twitter.com/rUudTSBVNc
Oudpolisieman erken hy skend vermoorde George Floyd se regte
Soe soe hartseer….
Dit is bitter, bitter erg. Wat 'n verskriklike hartseer storie. Die arme geliefdes wat nou hierdie vreeslike pad moet stap….